  ИА «Удмуртия» Иворъёсъя «Удмуртия» агентство Удмурт Элькунысь Йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэныз ӵош кылдытэм «Аръёс но иворъёс» нимысьтыз ӵектос улсын азьланьтэ веранзэ, мар сярысь гожъязы пӧртэм аръёсы удмурт кылын потӥсь газетъёсын. Таяз радэ кылем даурысь 20-тӥ аръёс пумын потэм газетъёсты «лыдӟомы». Ӵектос сярысь рос-прогсес лыдӟыны луоз татысь Газетлэн сканер пыр поттэм копиосыныз тодматскыны луэ . «Гудыри» газет 1926-1931 аръёсы: тиражъёс будо 1920-тӥ аръёсысен «Гудыри» газетлэн тиражез пумен будӥз. Макар Волков аслаз «Удмурт печать» очерказ таӵе лыдпусъёс сётэ: арняяз ньыль пол потӥсь «Гудыри» 1926-тӥ арын 2200 кесэген (экземплярен) печатласькиз ке, 1931-тӥ арын со нуналлы быдэ потэ ни вал, тиражез 14 000 кесэгозь вуиз. 1930-тӥ арын газетлэсь нимзэ «Удмурт коммуналы» воштӥзы. 1920-тӥ аръёсы «Гудыри» гожъяз гурт удыс но крестьянлэн улэм-вылэмез сярысь, нюръяськиз бюрократиен, юонэн но йыртэманэн, кумышка пӧзьтонэн, туноос кузя ветлон сямен. Газет баме печатласькизы удмурт лулчеберетэз но литератураез азинтонлы сӥзем ужъёс. Кызетӥ аръёс пумын коллективизация кутскиз. «Гудыри» газет солы дурбасьтыса трос гожъяз. Газетъёслы ужпум пуктэмын вал штатэ пырисьтэм авторъёслэсь лыдзэс будэтон. «Гудыри» ёросысь селькоръёсын пумиськонъёс ортчытӥз, соосын гожтэт пыр кусып юнматӥз, нимысьтыз «Гудырилэн» гожтэт’есыз» колонка нуиз. Кылсярысь, печатлам колонкаын поттэмын 1920-тӥ аръёсысь тодмо гожъяськисьёслы Багайлы (Аркадий Клабуковлэн кушем нимыз), Константин Ошмеслы (Ивановлы), Айво Ивилы (Иван Векшинлы) вазиськонъёс.  Фото: Национальная библиотека Удмуртии  Озьы, трос селькоръёслэн тыршеменызы, огъя удмурт литературной кыл юнмаз. Та сярысь нимысьтыз пусъемын потэм Печатьлэн нуналэзлы сӥзем номерын. «Мар мында удмурт газет’ес потылэмын» статьяын авторез, Ант. Иванов, гожтэ: «Гудыри газетмы али 8-тӥ арзэ потэ. Ужез туала арын но азьлане кошке. Кресьян гож’ясьёс уно. Кылзэ пуктӥз. Дуныз но пичигес кылиз. Кресьян но табере лыдӟе, басьтэ, ачиз гожтэ». Нялтас вераса, та статья удмурт периодикалэн историезлы сӥземын. Автор 11 удмурт газет сярысь гожтэ. 1910–1920 аръёсы потылэм газетъёс пӧлын: Алабгоын одӥг номерен гинэ потэм «Кам тулкым» (1918), Ижын — егитъёс понна «Егит дурись» (1921) но Кузонын — кӧня ке номерен печатлам «Горд салдат» (1919). «Гудыри» бигер шаерысь удмуртъёслэн улэм-вылэмзы сярысь гожтэ. Гожтэт тодэмзы, дышетскемзы ӧжыт ке но, куинь кыл тодо, нылкышноосы бигер кылын усто верасько, пе. Сямзэс но пусйытэк уг кельты: Кузон палась удмуртлы бигер вир пыӵамын. «Со нокинлэсь кышкатэк коть мар сярысь юаса ветлэ», — пусъе автор.  Фото: Национальная библиотека Удмуртии  Озьы ик газет возьматэ Кенешо Союзлэн пӧртэм сэрегысьтыз улон-вылонлэсь воштӥськемзэ. потэм газетын «Кенешо союзын» рубрикаын узбек нылкышноослэн эрик понна нюръяськемзы сярысь ивортэмын: «Самарканд карысь 32 сюрс узбечкаёс ымныр шобретсэс куштӥллям».   Фото: Национальная библиотека Удмуртии  потэм номерын «Кинэ Гудыри ӵаш’е» рубрикаын авторъёс билеттэк пӧйшурасез, тунаськисез но кышноосты вошъясь амало воргоронэз ӵушкало. Со номерысь ик тунсыко лыдӟыны «Пӧртэм вакчи иворъёс» рубрикаез. Отын одӥг-кык чурен гуртлэн улонэз возьматэмын. Кылсярысь, Ниязов гожтэ: «Ожмос гурт 10-тӥ мае гырын кутскиз, 21-тӥ мае валэс ю кизёнзэ быдтӥз. Валэс ю умой потэ». Нош Бигра пи ошъёс ӧвӧл шуыса сюлмаське: «К.-Утчан гуртын ош’ёс ӧвӧлэн, искал’ёссы муры кылё». «Гудыри» газет мукет кунъёсысь но каръёсысь иворъёсын но тодматэ: «Италиын Трентино карын 19-тӥ мае куазь лымыям». «21-тӥ мае Москвайын лек зор усем. Кӧняке минут куспын вань урам’ёсыз ву басьтэм. Трамвайёс ветлэмысь дугдӥллям. Озьы 20 минут ӵоже зорем».  потэм номерын колхоз кылдытон уж возьматэмын. «Як.-Бодья волостьысь Б. Ошворца районын валэс ю кидыссэс 10.000 пуд шертыны быгатӥзы. <...>Куинь гурт ог'я бусыен ужаны карисько. <...>Та районысь калык, ум юэ ни шуса кылзэс сётӥзы», — гожтэ «Вожвыл’яськыса шерто» статьялэн авторез.   Фото: Национальная библиотека Удмуртии  1930-тӥ арын «Гудыри» газетлэсь нимзэ «Удмурт коммуналы» воштӥзы  Партилэн 13-тӥ конференциез азьын потэм номерын ивортэмын учреждениосты «удмуртан», удмурт чиновникъёсты дасян ужлэн интыяз сылэмез сярысь.   Фото: Национальная библиотека Удмуртии  1930-тӥ арысен удмурт периодикалэн историезлэн кутскиз ини выль вакыт. Егитъёс но нылпиос понна «Дась лу!» газет потыны кутскиз, нош 1932-тӥ арысен — егитъёслы «Егит большевик» газет. Та вакытэ ик ёрос газетъёс но кылдӥзы. Сьӧлталан удмурт лыдӟись кие вуиз «Ударник» ёрос газет, Ярын — «Азьлань», 1931-тӥ арысен «Алнаш колхозник» потӥз но мукет ёрос газетъёс. Удмурт печать азинскиз. Тегъёс: Мерлык история удмуртъёс Аръёсноиворъёс  